Diari Oficial de la Generalitat Valenciana


Sumari del DOGV 9318, del 12-04-2022 (2022/2836)

Convocatòria per a la selecció d'un projectes de gestió cultural (Cultura Resident, programa de residències de creació).
------------------------------------------------------------------------------------------------------------------------

### Dades del document

Número de DOGV
:   9318

Data del DOGV
:   12-04-2022

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2022/2836


Data del document
:   31-03-2022

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * contracte administratiu

Convocatòria per a la selecció d'un projectes de gestió cultural (Cultura Resident, programa de residències de creació). [2022/2836]  
1. Objecte  
El Consorci de Museus de la Comunitat Valenciana publica aquesta convocatòria amb la intenció de facilitar els recursos necessaris per a l'impuls d'un projecte en l'àmbit de la gestió cultural lligat a les pràctiques artístiques contemporànies a través de propostes inèdites o que estiguen en vies d'investigació i requerisquen d'un impuls per a la seua activació i desenvolupament.  
La convocatòria té com a objectius la investigació i experimentació en l'àmbit de la gestió cultural entesa com una pràctica professional híbrida, transversal a l'ecosistema cultural i situada en un context específic, que comprén el conjunt de pràctiques i processos de conceptualització, coordinació, acompanyament i producció d'iniciatives i programes vinculats al context contemporani actual en el seu sentit més ampli.  
  
Entenem la gestió cultural com una pràctica autònoma i rellevant que configura ecosistemes culturals rics amb capacitat de generar teoria crítica i pensament situat. La present convocatòria pretén posar en valor el rol de la gestió cultural com una praxi que es qüestiona a si mateixa, que és capaç d'afectar(-se), transformar(-se) i l'exercici de la qual ?estretament vinculat amb la investigació, experimentació i innovació- desborda els instruments tècnics de gestió.  
Se seleccionarà un projecte per a una persona o col·lectiu amb lloc de naixement o residència a la Comunitat Valenciana i es desenvoluparà en col·laboració amb el programa de residències Planta Alta de l'associació hablarenarte durant un període de tres mesos, que ha d'incloure fases presencials en l'espai Planta Alta a Madrid i pot incloure altres virtuals.  
A causa de la situació sanitària derivada de la covid-19, la residència podrà patir modificacions de calendari, de manera que el projecte ha de poder ser capaç de realitzar-se adaptant-se a la situació sanitària corresponent, mantenint els objectius plantejats en aquesta convocatòria. En cas d'impossibilitat per alguna de les parts de realitzar el projecte segons el que s'estableix, es podrà cancel·lar la residència seguint les condicions de contractació.  
  
2. Dotació econòmica  
S'estableix una dotació total de 5.445 euros, impostos inclosos, destinada a honoraris i despeses d'un projecte de residència de tres mesos que s'estructura de la següent manera:  
- 1.000 euros per mes de residència, sense impostos indirectes inclosos, en concepte d'honoraris per al projecte seleccionat. En aquest sentit, es considera la base imposable de 1.000 euros per al càlcul de l'Impost sobre la Renda de les Persones Físiques (IRPF) i el càlcul d'impostos sobre el valor afegit (IVA), tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- 1.500 euros, sense impostos, destinats a despeses de desenvolupament del projecte seleccionat. En aquest sentit, es considera la base imposable de 1.500 euros per al càlcul d'impostos sobre el valor afegit, tant si els imputa com si el projecte n'està exempt. En cas d'estar-ne exempt, haurà d'estar degudament justificat en la factura emesa.  
- Un màxim de 400 euros destinats a despeses de viatge del període de residència.  
- No inclou assegurança mèdica durant el període de residència.  
La participació en la residència implica acceptar la mobilitat en el cas de no residir en el context proposat. No es consideraran vàlides les propostes que plantegen la relació amb el context proposat de manera puntual sense estar justificades en el dossier de presentació.  
Partida pressupostària: 225500  
  
3. Allotjament  
La residència comptarà amb els següents beneficis:  
- Un espai d'allotjament i treball en Planta Alta: Plaça de Santa Cruz, 3, 4t esq., 28182 Madrid amb:  
- Una habitació (per a ús individual o doble) amb escriptori, accés a internet i bany compartit.  
- Accés i ús de les zones comunes de Planta Alta: cuina/menjador i saló multiusos destinat al treball col·lectiu, biblioteca i presentacions.  
  
- L'immoble no disposa d'ascensor, s'accedeix per escales.  
- L'organització d'un programa d'activitats públiques per part del projecte resident vinculat als eixos temàtics esmentats, segons les necessitats de la proposta i en diàleg amb l'organització.  
- Acompanyament per part d'hablarenarte per a la conceptualització i socialització del projecte en un possible esdeveniment públic.  
- Acompanyament i assistència per part d'hablarenarte i el CMCV durant el desenvolupament de la residència.  
  
4. Persones seleccionades  
La residència està oberta a professionals que desenvolupen la seua activitat en l'àmbit de la gestió cultural vinculada a qualsevol disciplina de la creació contemporània. El projecte seleccionat correspondrà a una persona nascuda o amb arrelament a la Comunitat Valenciana.  
En el cas de presentar sol·licitud a títol col·lectiu, les prestacions seran assignades a la persona designada pel col·lectiu sol·licitant. No es modificaran les condicions d'honoraris, desplaçaments i producció en cap cas per tractar-se d'un col·lectiu. En tot cas, es donarà tractament d'unitat. En el cas de presentar la sol·licitud a títol col·lectiu no formalitzat legalment, les prestacions seran assignades a la persona que figure en el formulari, entesa com designada pel col·lectiu sol·licitant.  
  
Si l'autor/autora o grup és una associació, societat o col·lectiu legalment constituït en qualsevol de les formes previstes per la llei que els habilita per a emetre factures i la facturació dels beneficis de la residència es realitzarà a través d'aquesta entitat, la sol·licitud s'ha de fer a nom de l'entitat, indicant els/les components o autores del projecte en el formulari de sol·licitud. Si el col·lectiu no està legalment constituït, han de figurar tots/as els/les autores del projecte en la sol·licitud en cas que diversos membres emeten factures en el projecte, i tots/as hauran de complir les obligacions tributàries establides per llei i estar en disposició d'emetre factures.  
  
5. Termini de presentació de sol·licituds  
S'obrirà l'endemà de la publicació en el DOGV i finalitzarà el 6 de maig de 2022. Al tancament d'aquest termini no s'admetrà cap sol·licitud.  
  
6. Presentació de sol·licituds  
Es pot presentar únicament un projecte per persona o col·lectiu. Les sol·licituds s'han de presentar preferentment en format digital a través de l'aplicació disponible en   
www.consorcimuseus.gva.es/convocatorias/  
També podran presentar-se de qualsevol de les formes previstes per l'art. 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
El contingut del projecte pot ser redactat en qualsevol de les llengües oficials de la Comunitat Valenciana i en la llengua d'ús habitual de l'espai de residència (en aquest cas, castellà).  
Les sol·licituds hauran d'adjuntar la següent documentació:  
- Indicar si la proposta es presenta a títol individual o col·lectiu (amb indicació de totes les persones que són autores de la proposta i la persona representant).  
- Número de document d'identificació de la persona a títol individual, el de l'entitat o la persona representant del col·lectiu (DNI, NIE o passaport; CIF en cas d'entitats).  
- Dades de contacte: adreça electrònica, telèfon, adreça postal.  
- Títol del projecte.  
- Breu resum del projecte (400 paraules).  
- Carta de motivació (400 paraules).  
- Memòria tècnica que continga:  
- Títol del projecte.  
- Relació de la proposta presentada amb les línies de treball esmentades en el punt 7 d'aquestes bases.  
- Objectius.  
- Calendari d'execució, on s'explique cada fase del projecte incloses les fases de treball virtual o híbrid, si n'hi haguera.  
- Necessitats específiques.  
- Metodologia.  
- Pressupost desglossat.  
- Curriculum vitae de l'autor/a o col·lectiu sol·licitant, incloent-hi la documentació dels últims treballs realitzats.  
- Document DNI / NIE / passaport.  
- Document acreditatiu de la residència a la Comunitat Valenciana (certificat d'empadronament) per a les persones sol·licitants no nascudes a la Comunitat Valenciana que vulguen demostrar l'arrelament a aquest territori.  
- Declaració responsable signada segons el model de la convocatòria.  
  
7. Procés de selecció  
Per a la valoració i selecció de les sol·licituds presentades queda constituït un jurat d'acord amb el Codi de Bones Pràctiques en la Cultura Valenciana, garantint la presència de representants de la societat civil, d'experts en la matèria i del Consorci de Museus de la Comunitat Valenciana.  
Aquest jurat està presidit per Carmen Amoraga Toledo, directora general de Cultura i Patrimoni i presidenta de la Comissió Científic-Artística o persona en qui delegue, i format per José Luis Pérez Pont, director gerent del Consorci de Museus de la Comunitat Valenciana; l'equip de Planta Alta (Emma Brasó, Carlos Almela i Flavia Introzzi); Sandra Tello, periodista i gestora cultural proposta per l'Associació Valenciana de Crítics d'Art (AVCA); Marc Martínez, productor cultural i videocreador proposat per l'Associació d'Artistes Visuals de València, Alacant i Castelló (AVVAC) i Elba Torres, llicenciada en Belles Arts, gestora cultural i membre de GC. Associació Valenciana de Professionals de la Cultura.  
Els projectes es valoraran tenint en compte els criteris següents:  
  
- Adequació dels projectes amb els objectius de la convocatòria: fins a un màxim de 4 punts.  
- Caràcter innovador i qualitat artística de la proposta: fins a un màxim de 3 punts.  
- Trajectòria de la persona o col·lectiu sol·licitant: fins a un màxim de 2 punts.  
- Optimització dels recursos econòmics i materials: fins a un màxim d'1 punt.  
Es valorarà que el projecte seleccionat es plantege en diàleg amb les línies de treball actives pel programa de residències Planta Alta (https://planta-alta.tumblr.com) de manera que es desenvolupe de forma autònoma però integrada amb l'ecosistema de producció i agents actius al voltant del projecte.  
Les línies de treball actuals de Planta Alta - hablarenarte es vinculen amb les noves institucionalitats, l'art i l'educació, l'ecologia i les formes de vida, les cures i l'agència de certs actors com la vellesa i la infància a través de la pròpia pràctica artística, per esmentar-ne algunes.  
  
Es desestimaran els projectes que no respecten els principis democràtics de convivència i pluralitat per a garantir, així, la igualtat de totes les persones amb independència de gènere, raça, llengua i orientació sexual.  
  
8. Resolució  
El jurat triarà un projecte que serà el seleccionat i un altre com a reserva en cas que la persona o col·lectiu seleccionat renunciara.  
La notificació del projecte seleccionat pel jurat es farà mitjançant la seua publicació en la pàgina web del Consorci de Museus de la Comunitat Valenciana (www.consorcimuseus.gva.es) i en el DOGV. A més, es notificarà aquesta resolució a totes les persones participants per correu electrònic.  
Contra la decisió podrà interposar-se, de conformitat amb el que disposa l'article 123 de la Llei 39/2015 de procediment administratiu comú de les administracions públiques, recurs potestatiu de reposició en el termini d'un mes a comptar des de l'endemà de la notificació/publicació davant el mateix òrgan que va dictar l'acte.  
Els projectes no seleccionats presentats per via electrònica seran destruïts i els materials adjunts seran eliminats del servidor corresponent.  
En el cas que els projectes no s'adapten a l'objecte i els criteris establits, el jurat podrà deixar la convocatòria deserta, totalment o parcialment.  
  
9. Compromís d'acceptació  
El projecte seleccionat tindrà un contracte amb el Consorci de Museus de la Comunitat Valenciana. Tal document tindrà per objecte regular els drets i les obligacions de les parts, així com establir la regulació dels incompliments.  
És indispensable, per a poder rebre els pagaments, presentar al Consorci de Museus de la Comunitat Valenciana els certificats que demostren estar al corrent de les seues obligacions tributàries i davant la Seguretat Social o declaració responsable. Les persones seleccionades han de complir amb totes les seues obligacions administratives.  
La persona o col·lectiu resident accepta el contingut d'aquesta convocatòria i és coneixedora de les circumstàncies i especificacions descrites en el document de preguntes freqüents vinculat a aquestes bases així com el document annex relacionat amb les línies de treball proposades per aquesta convocatòria i desenvolupades en el marc de Planta Alta - hablarenarte: https://www.consorcimuseus.gva.es/wp-content/uploads/2021/02/preguntas-2021.pdf/  
  
10. Pagament de la quantitat assignada  
El pagament s'efectuarà mitjançant transferència bancària, d'acord amb la disponibilitat de tresoreria i es farà efectiu en dos pagaments, prèvia presentació de les factures reglamentàries en dos moments i de la següent manera:  
Quant a la partida d'honoraris (base imposable de 1.000 euros per mes de residència), la partida de despeses vinculades al projecte de gestió i el seu desenvolupament (base imposable de 1.500 euros totals) i la partida de viatges (fins a un màxim de 400 euros) es pagaran en dues transferències mitjançant factures: una inicial del 70 % a la signatura del contracte i una altra final amb el 30 % restant en finalitzar el període de residència, aplicant els impostos o exempcions corresponents i degudament justificats.  
La facturació haurà de realitzar-se de manera electrònica a través de la plataforma FACE: www.face.gob.es/es  
  
11. Termini d'execució  
El projecte seleccionat es desenvoluparà entre setembre i novembre de 2022.  
  
12. Obligacions de les persones o col·lectius seleccionats  
La persona o col·lectiu seleccionat comunicarà per escrit la seua acceptació, en un termini no superior a 15 dies des de la publicació de la resolució. En cas contrari, perdrà la condició de persona o col·lectiu seleccionat.  
La persona o col·lectiu seleccionat es compromet a realitzar la residència d'acord amb les presents bases. Qualsevol possible modificació en el seu projecte haurà d'estar prou motivada i ser autoritzada prèviament pel Consorci de Museus de la Comunitat Valenciana.  
  
Igualment, es compromet a destinar la quantitat assignada a materials únicamente a aquest efecte. També s'ha de sotmetre al control financer i complir les obligacions tributàries establides per llei.  
Així mateix, en cas d'absentar-se de l'espai de treball durant les dates de la residència o no ajustar la seua estada a aquesta temporalitat es podrà anul·lar totalment o parcialment l'estada i prestacions.  
De la mateixa manera la persona resident haurà de participar en les activitats que s'organitzen en relació a aquest programa de residències, incloent una presentació pública de resultats en el format que es considere oportú, així com contribuir amb la visibilitat i la comunicació del programa, compartint el seu procés treball a sol·licitud de l'equip de coordinació del programa.  
En aquest sentit, cada vegada que el projecte seleccionat realitze comunicacions públiques relacionades amb aquest en qualsevol suport o plataforma, haurà de fer menció expressa al Consorci de Museus de la Comunitat Valenciana de la següent manera: projecte produït pel Consorci de Museus de la Comunitat Valenciana a través del programa de residències Cultura Resident.  
La persona resident es compromet a col·lectivitzar el seu procés de residència a través de possibles formats en el marc de Caravana, el periòdic bianual de Planta Alta:   
http://www.hablarenarte.com/es/proyecto/id/periodico-caravana-1  
De la mateixa manera el/la resident(s) ha de complir les normes de funcionament de l'espai d'acollida.  
  
13. Obligacions del Consorci de Museus de la Comunitat Valenciana  
El Consorci de Museus de la Comunitat Valenciana es compromet a desenvolupar aquest programa d'acord amb el Codi de Bones Pràctiques en la Cultura Valenciana i vetlarà en tot moment pels drets de les persones seleccionades i la integritat dels seus projectes.  
El Consorci de Museus de la Comunitat Valenciana serà l'encarregat d'avaluar, supervisar i fer el seguiment del desenvolupament del projecte, així com de les tasques de coordinació i de complir els terminis acordats respecte a l'execució d'aquest.  
El Consorci de Museus de la Comunitat Valenciana durà a terme una correcta difusió del projecte, tant en la seua pàgina web com a través d'altres mitjans de comunicació pública.  
  
14. Prerrogatives del Consorci de Museus de la Comunitat Valenciana  
El Consorci de Museus de la Comunitat Valenciana podrà sol·licitar informació sobre el desenvolupament del projecte durant la seua fase de realització.  
De mutu acord amb les persones o col·lectius seleccionats, el Consorci de Museus de la Comunitat Valenciana queda en llibertat per a negociar la coproducció dels projectes seleccionats amb altres institucions.  
  
15. Drets d'autor  
Les persones o col·lectius seleccionats cedeixen de forma no exclusiva al Consorci de Museus de la Comunitat Valenciana els drets de comunicació pública dels projectes seleccionats per a la seua publicació en catàlegs, cartells, vídeos promocionals, pàgines web, RRSS i altres mitjans audiovisuals, sempre relacionats amb els fins de la institució convocant, sense perjudici dels drets morals que tinguen en relació de la seua autoria.  
Així mateix, les persones o col·lectius seleccionats es comprometen a fer un correcte esment del programa Cultura Resident i del Consorci de Museus de la Comunitat Valenciana així com de la modalitat i del centre col·laborador, en aquest cas, Planta Alta - hablarenarte, en les seues plataformes web, xarxes socials i difusió del projecte desenvolupat en el marc d'aquesta convocatòria.  
Les persones participants en la convocatòria asseguren que la proposta presentada és original i que ostenten tots els seus drets, inclosos (però no excloents) els drets de propietat intel·lectual. Si la proposta inclou drets de terceres persones, les persones participants garanteixen l'obtenció dels drets, autoritzacions i/o llicències necessàries, exonerant al Consorci de Museus de la Comunitat Valenciana de qualsevol reclamació al respecte.  
El Consorci de Museus de la Comunitat Valenciana es compromet a respectar, escrupolosament, els drets de l'autor o autora sobre la seua obra, reconeixent, en tot moment, la seua autoria.  
  
16. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 12 de gener de 2022.- El gerent del Consorci de Museus de la Comunitat Valenciana: José Luis Pérez Pont.